Հավելված N 1

ՀՀ կառավարության 20 թ. N \_\_\_\_\_\_ -Ն որոշման

«ՄԱՏՉԵԼԻ ԲՆԱԿԱՐԱՆ ԶԻՆԾԱՌԱՅՈՂԻՆ» ՊԵՏԱԿԱՆ ԱՋԱԿՑՈՒԹՅԱՆ ՆՊԱՏԱԿԱՅԻՆ ԾՐԱԳԻՐ

I. ԾՐԱԳՐԻ ՆԿԱՐԱԳՐՈՒԹՅՈՒՆԸ

1. «Մատչելի բնակարան զինծառայողին» պետական աջակցության ծրագիրը (այսու­հետ` ծրագիր) նպատակաուղղված է իրավական, ֆինանսական և կազմա­կերպ­չական հա­­­­­­մապատաս­խան կառուցակարգերի ներդրման միջոցով աջակցել սպայական կազմի զինծառա­յողների բնակարանային ապահով­ման խնդրի լուծմանը` ապահովելով բնակելի տարածության ձեռքբեր­ման համար անհրա­ժեշտ ֆինանսավորման մատչելի պայմաններ:

2. Ծրագրում կիրառվող հասկացություններն ունեն հետևյալ իմաստները`

1) **համապատասխան մարմին**` պաշտպանության նախարարություն, ոստիկա­նություն, ազգային անվտան­գության ծառայություն և արդարադատության նախարարության քրեակատարողական ծառայություն,

2) **պատասխանատու ստորաբաժանում**՝ համապատասխան մարմնի ղեկավարի կողմից ծրագրի իրականացման համար պատասխանատու նշանակված տվյալ մարմնի կառուցվածքային ստորաբաժանում,

3) ***զինծառայող`*** համապատասխան մարմինների սպայական կազմի զինծառա­յողներ,

4) ***ծրագրի մասնակից`*** համապատասխան մարմնի ղեկավարին դիմում ներկայացնելու միջոցով ծրագրին մասնակցելու ցան­կու­թյուն հայտ­­նած և ծրագրի մասնակիցների ռեեստրում ընդգրկված զինծառայող,

5) ***ծրագրի մասնակիցների ռեեստր`*** ծրագրի մասնակիցների և նրանց վերա­բեր­յալ տվյալ­­ների միասնական համակարգ, որը ձևավորվում և վարվում է համապատասխան մարմիններում,

6) ***համագործակցող բանկ***՝ զինծառայողին (ներառյալ՝ համավարկառուներին) սույն ծրագրով սահմանված պայմաններով հիփոթեքային վարկ տրամադրելու պատրաստ (կամ տրամադրած) բանկ,

7) ***պետական աջակցություն`*** ծրագրի շրջանակներում մասնակիցներին Հայաստանի Հանրապետության տարածքում բազմա­բնակարան բնակելի շենքում բնակարան կամ անհատական բնակելի տուն ձեռք բերելու նպատակով տրա­մա­դր­վող ֆի­­­նանսական աջակցություն, որը դրսևորվում է հիփոթեքային վարկերի գծով տոկոսագումարի սուբսիդավորման, վարկի ստացման նպատակով կանխավճարի, իսկ անմիջապես կառուցապատողից բազմա­բնակարան բնակելի շենքում կառուցված կամ կառուցվող բնակարան կամ բնակելի տուն ձեռք բերելու դեպքում՝ նաև վարկի վճարված տոկոսագումարի փոխհատուցման նպատակով եկամտային հարկի վերադարձի, ինչպես նաև սույն ծրագրի 8-րդ, 9-րդ և 10-րդ կետերով նախատեսված դեպքերում՝ վարկի մայր գումարի մարման ֆինանսավորման եղանակներով,

8) ***զինծառայողի ընտանիքի անդամ`***  զինծառայողի ամուսինը, զավակները և ծնողները: Զինծառայողի համաձայնության դեպքում նրա ընտանիքի կազմում կարող են ներառվել նաև այլ ազգականներ, ովքեր պատրաստ են զինծառայողի բնակարանի ձեռքբերման համար մասնակցել գնման ֆինանսավորմանը` ներառյալ հիփոթեքային վարկի միջոցով (սույն ենթակետի շրջանակներում՝ այսուհետ նաև՝ համավարկառուներ):

II. ԾՐԱԳՐԻ ՊԱՅՄԱՆՆԵՐԸ, ՊԵՏԱԿԱՆ ԱՋԱԿՑՈՒԹՅՈՒՆԸ

3. Ծրագրի շրջանակներում յուրաքանչյուր տարի կարող են ծրագրի շա­հա­­ռու դառնալ և պետական աջակցություն ստանալ ծրագրին մասնակցելու հավակնություն ունեցող` համապա­տասխան մարմինների ծրագրի մասնակիցների ռեեստրում գրանցված`

1) Հայաս­տանի Հանրապետության պաշտպանության նախարարության 400 զինծառայող,

2) ոստիկանության 40 զինծառայող,

3) ազգային անվտան­գության ծառայության 40 զինծառայող,

4) քրեակատա­րո­ղա­կան ծառայության 20 զինծառայող:

4. Ծրագրի գործողությունը չի տարածվում մինչև սույն որոշումն ուժի մեջ մտնելն օրենքով սահմանված բնակարանային ապահովության շրջանակներում բնակարանային պայմանների բարելավում ստացած զինծառայողների վրա:

5. Ծրագրի շրջանակներում զինծառայողին Հայաստանի Հանրապետության տարածքում բնակարան կամ անհատական բնակելի տուն ձեռք բերելու նպատակով հիփոթեքային վարկեր տրա­­­­մա­դրվում են մեկ անգամ:

6. Ծրագրի շրջանակներում յուրաքանչյուր վարկառուի մասով ձեռք բերվող բնակարանի կամ կառուցվող բնակելի տան արժեքի առավելագույն չափ է ընդունվում 28.500.000 դրամը, ընդ որում՝ մինչև 55քմ մակերեսը ներառյալ՝ 16.500.000, 56-75քմ մակերեսը ներառյալ՝ 22.500.000, 76քմ և ավելի մակերեսը՝ 28.500.000 դրամը: Ձեռք բերվող բնակարանի կամ բնակելի տան արժեքը սույն կետով սահ­ման­ված առավելագույն չափից ավելի լինելու դեպքում` պետության կողմից աջակցությունը ցու­­­­ցաբերվում է միայն սահմանված առավելագույն արժեքի սահմաններում, ընդ որում` Հայաստանի Հանրապետության տարածքում անհատական բնակելի տուն կառուցելու նպատակով սույն ծրագիրը գործում է` զինծառայողի անվամբ սեփականության (համատեղ կամ բաժնային սեփականության) իրավունքով գրանցված տնամերձ կամ բնակելի կառուցապատման հողամասում անհատական բնակելի տուն կառուցելու շինարարական թույլտվության առկայության դեպքում: Սույն կետի համաձայն բնակարանների կամ բնակելի տների մակերեսների չափերի արժեքների և հիպոթեքային վարկավորման պայմանագրերում նախատեսված վարկի չափերի միջև համապատասխանությունն ապահովելու նպատակով համապատասխան տարածաշրջանում ձևավորված անմիջապես կառուցապատողից կամ անշարժ գույքի երկրորդային շուկայում ձեռքբերվող բնակարանների կամ բնակելի տների շուկայական միջինացված արժեքների վերաբերյալ տեղեկատվությունը Անշարժ գույքի կադաստրի պետական կոմիտեի կողմից տարվա յուրա­քանչյուր եռամսյակի ավարտից հետո 20-օրյա ժամկետում ներկայացվում է համապա­տասխան մարմինների ղեկավարներին:

7. Ծրագրի հիփոթեքային բաղադրիչի նկարագրություն.

1) կանխավճար.վարկերը տրամադրվելու են ձեռքբերվող բնակարանի կամ բնակելի տան արժեքի մինչև 90%-ի չափով, որը ենթադրում է կանխավճարի 10% մեծություն: Կանխավճարը ֆինանսավորվում է պետության կողմից: Ծրագրի մասնակիցներն իրենց նախընտրած գումարի սահմաններում իրավունք ունեն մասնակցել հիփոթեքային վարկավորմամբ ձեռք բերվող բնակարանի կամ բնակելի տան կանխավճարի ֆինանսավորմանը: Հիփոթեքային վարկի մարման առավելագույն ժամկետը սահմանվում է 20 տարի, վարկառուի համաձայնությամբ վարկը կարող է տրամադրվել ավելի կարճ ժամկետով.

2) վարկի տարեկան տոկոսադրույքը` առավելագույնը7%**,** որից պետության կողմից սուբսիդավորվում է վարկի տոկոսագումարի առավելագույնը 3 տոկոսային կետը: Սուբսիդավորման ենթակա տոկոսավճարի չափը հաշվարկվում է վարկի գումարի նվազող մնացորդի նկատմամբ: Անմիջապես կառուցապատողից բազմա­բնակարան բնակելի շենքում կառուցված կամ կառուցվող բնակարան կամ բնակելի տուն ձեռք բերելու դեպքում վարկառուն իրավունք կունենա պետությունից հետ ստանալ իր վճարած (հարկային գործակալի կողմից պահված) եկամտային հարկը` ծրագրի շրջանակներում հիփոթեքային վարկի դիմաց իր կողմից վճարված (պետության կողմից չսուբսիդավորված) տոկոսների չափով` Հայաստանի Հանրապետության օրենսդրությամբ սահմանված կարգով: Տույժերը և տուգանքները սուբսիդավորման ենթակա չեն.

3) վարկը սահմանված կարգով ապահովագրվում է պետության կողմից.

4) վարկի մարման եղանակը` դիֆերենցված (մայր գումարի հավասարաչափ մարումներով,որի դեպքում վարկառուն վճարում է յուրաքանչյուր ամիս հավասարաչափ մայր գումար, իսկ տոկոսավճարներն անհավասարաչափ են՝ ընդհանուր վճարները գնալով նվազում են): Ընդ որում` վարկառուի կողմից հիփոթեքային վարկի վա­ղա­ժամ­կետ մարման դեպքում վարկառուի համար չի կարող սահ­մանվել կամ կիրառվել որևէ ֆինանսական կամ այլ պարտավորություն կամ պատասխա­նա­տվու­թյուն.

5) կնքվող հիպոթեքային վարկավորման պայմանագրի շրջանակներում բանկի կողմից չեն գանձվում վարկի հայտի ուսումնասիրման, վարկի տրամադրման, վարկի ձևապերպման միանվագ, ինչպես նաև վարկի սպասարկման ամսական վճարներ:

III. ԼՐԱՑՈՒՑԻՉ ԵՐԱՇԽԻՔՆԵՐ

8. Վարկավորման ծրագրի ընթացքում զինծառայողի զոհվելու (մահանալու) դեպքում պետական բյուջեի միջոցների հաշվին իրականացվում է հիփոթեքային վարկի մայր գումարի մարում` հետևյալ չափորոշիչ­ներով.

1) Հայաստանի Հանրապետության պաշտպանության մարտական գործողու­թյուն­ների կամ հակառակորդի հետ շփման գծում մարտական հերթապահության կամ հատուկ առաջադրանք կատարելու ժամանակ զոհված (մահացած) զինծառա­յողի ընտանիքին` դեպքի օրվա դրությամբ հիփոթեքային վարկի չմարված գումարն ամբողջությամբ,

2) ծառայողական պարտականությունները կատարելիս զոհված (մահացած) զին­ծա­­ռա­­­յողի ընտանիքին` դեպքի օրվա դրությամբ հիփոթեքային վարկի չմարված գումարի 70 տոկոսը,

3) զինվորական ծառայության ընթացքում զոհված (մահացած) զինծառայողի ընտա­նիքին` դեպքի օրվա դրությամբ հիփոթեքային վարկի չմարված գումարի 50 տոկոսը,

4)  ծառայությունից սահմանված կարգով արձակվելուց հետո Հայաստանի Հանրապետության պաշտպանության մարտական գործողութ­յունների կամ հակառակորդի հետ շփման գծում մարտական հերթապահության կամ հատուկ առաջադրանք կամ ծառայողական պարտականությունները կատարելու ժամանակ ստացած վնասվածքի կամ խեղման կամ առաջացած հիվանդության պատճառական կապով մահացած զինծառայողի ընտանիքին` մահվան օրվա դրությամբ հիփոթեքային վարկի չմարված գումարի 70 տոկոսը,

5)  ծառայությունից սահմանված կարգով արձակվելուց հետո զինվորական ծառայության ընթացքում ստացած վնասվածքի կամ խեղման կամ առաջացած հիվանդության պատճառական կապով մահացած զինծառայողի ընտանիքին` մահվան օրվա դրությամբ հիփոթեքային վարկի չմարված գումարի 50 տոկոսը:

9. Վարկավորման ծրագրի ընթացքում ստացած վնասվածքի, խեղման, կամ առաջացած հիվանդու­թյան հետևանքով զինծառայողի հաշմանդամ ճանաչվելու դեպքում պետական բյուջեի միջոցների հաշվին իրականացվում է հիփոթեքային վարկի մայր գումարի մարում` հետևյալ չափորոշիչներով.

1) ՀՀ պաշտպանության մարտական գործողությունների կամ հակառակորդի հետ շփման գծում մարտական հերթապահության կամ հատուկ առաջադրանք կատարելու ժամանակ ստացած վնասվածքի, խեղման, կամ առաջացած հիվանդության հետևանքով՝

ա. 1-ին խմբի հաշմանդամ դարձած զինծառա­յողին` հաշմանդամ ճանաչվելու օրվա դրությամբ հիփոթեքային վարկի չմարված գումարի 50 տոկոսը,

բ. 2-րդ խմբի հաշմանդամ դարձած զինծառա­յողին` հաշմանդամ ճանաչվելու օրվա դրությամբ հիփոթեքային վարկի չմարված գումարի 40 տոկոսը,

2) ծառայողական պարտականությունները կատարելիս ստացած վնասվածքի, խեղման, կամ առաջացած հիվանդության հետևանքով՝

ա. 1-ին խմբի հաշմանդամ դարձած զինծա­ռա­­յողին` հաշմանդամ ճանաչվելու օրվա դրությամբ հիփոթեքային վարկի չմար­ված գումարի 30 տոկոսը,

բ. 2-րդ խմբի հաշմանդամ դարձած զինծառա­յողին` հաշմանդամ ճանաչվելու օրվա դրությամբ հիփոթեքային վարկի չմարված գումարի 20 տոկոսը,

3) զինվորական ծառայության ընթացքում ստացած վնասվածքի, խեղման, կամ առաջացած հիվանդության հետևանքով՝

ա. 1-ին խմբի հաշմանդամ դարձած զինծառայողին` հաշմանդամ ճանաչվելու օրվա դրությամբ հիփոթեքային վարկի չմարված գումարի 20 տոկոսը,

բ. 2-րդ խմբի հաշմանդամ դարձած զինծառա­յողին` հաշմանդամ ճանաչվելու օրվա դրությամբ հիփոթեքային վարկի չմարված գումարի 15 տոկոսը:

10. Վարկավորման ծրագրի ընթացքում երկարամյա ծառայության կենսաթոշակի անցնելու կամ առողջական վիճակի պատճառով ծառայության համար ոչ պիտանի ճանաչվելու (եթե չի սահմանվում հաշմանդամություն) հիմքերով զինվորական ծառայությունից արձակվելու դեպքերում պետական բյուջեի միջոցների հաշվին իրականացվում է հիփոթեքային վարկի մայր գումարի մարում՝ ծառայությունից արձակվելու օրվա դրությամբ հիփոթեքային վարկի չմարված գումարի 10 տոկոսը:

11. Սույն ծրագրի 8-10-րդ կետերում նշված, ինչպես նաև օրենքով սահմանված այլ հիմքով զինվորական ծառայությունից արձակվելու դեպքերում զինծառայողի համար դադարում են պետության կողմից վարկի տոկոսի սուբսիդավորման և եկամտահարկի վերադարձման պայմանները:

12. Վարկավորման ծրագրի ընթացքում զինվորական ծառայությունից արձակվելուց հետո կրկին անգամ զինվորական ծառայության անցնելու դեպքում զինծառայողի համար վերականգնվում են սույն որոշմամբ սահմանված կարգով պետության կողմից վարկի տոկոսի սուբսիդավորման և եկամտահարկի վերադարձման պայմանները:

Հավելված N 2    
ՀՀ կառավարության 2018թ.

N \_\_\_\_\_\_ -Ն որոշման

**ՍՊԱՅԱԿԱՆ ԿԱԶՄԻ ԶԻՆԾԱՌԱՅՈՂՆԵՐԻ ԿՈՂՄԻՑ ԲՆԱԿԱՐԱՆ ԿԱՄ ԲՆԱԿԵԼԻ ՏՈՒՆ ՁԵՌՔ ԲԵՐԵԼՈՒ ՆՊԱՏԱԿՈՎ ՄԱՏՉԵԼԻ ԵՎ ԱՐՏՈՆՅԱԼ ՊԱՅՄԱՆՆԵՐՈՎ ԵՐԿԱՐԱԺԱՄԿԵՏ ՀԻՊՈԹԵՔԱՅԻՆ ՎԱՐԿԱՎՈՐՄԱՆ ԿԱՐԳԸ ԵՎ ՊԱՅՄԱՆՆԵՐԸ**

**I. ԸՆԴՀԱՆՈՒՐ ԴՐՈՒՅԹՆԵՐ**

1. Սույն կարգով կարգավորվում են պաշտպա­նության նախարարության, ոստիկանության, ազգային անվտան­գության և արդարադատության նախարարության քրեակատարողական ծառայության սպայական կազմի զինծառա­յողներին Հայաստանի Հանրապետության տարածքում բազմա­բնակարան բնակելի շենքում բնակարան կամ Հայաստանի Հանրապետության տարածքում անհատական բնակելի տուն ձեռք բերելու (այսուհետ՝ բնակարանի կամ բնակելի տան ձեռքբերում) նպատակով արտոնյալ պայմաններով հիփոթեքային վարկա­վոր­ման հետ կապված հարաբե­րութ­յունները:

2. Սույն կարգի կիրառման նպատակներով պետության և զինծառայողի միջեւ հարաբերությունների գլխավոր սկզբունքները զինծառայողի վճարունակությունը և նրա կողմից ստանձնված պարտավորությունների կատարման պատշաճությունն են:

3. Զինծառայողի համաձայնության դեպքում՝ նրա ընտանիքի անդամները կամ այլ ազգականները, ովքեր պատրաստ են զինծառայողի բնակարանի կամ բնակելի տան ձեռքբերման համար մասնակցել գնման ֆինանսավորմանը, կարող են ներառվել որպես համավարկառուներ:

4. Ծրագրի շրջանակներում տրամադրված հիպոթեքային վարկի սպասարկման ըն­թաց­­քում զինծառայողի ցանկությամբ և համագործակցող բանկի համաձայնությամբ հա­­մավարկառուն (համավարկառուները) կարող է (կարող են) փոխվել, եթե շահառուն ցան­­կանում է բնակարանի կամ բնակելի տան ձեռքբերման նպատակով գնման ֆինանսավորման համար իր հետ վարկային պարտավորություններ ստանձնած անձին փոխարինել մեկ այլ ան­ձով:

II. ԴԻՄՈՒՄ-ՀԱՅՏԵՐԻ ՀԱՎԱՔԱԳՐՈՒՄԸ ԵՎ ԶԻՆԾԱՌԱՅՈՂՆԵՐԻ ՀԱՇՎԱՌՈՒՄԸ

5. Ծրագրի շրջանակներում սույն որոշման 1-ին հավելվածի պայմաններով բնակարանի կամ բնակելի տան ձեռքբերման ցանկություն ունեցող զինծառայողը համապատասխան մարմնի ղեկավարին ներկայացնում է դիմում-հայտ: Յուրաքանչյուր տարվա համար դիմում-հայտերի ներկայացման ժամկետ է սահմանվում տվյալ տարվա հունվար, փետրվար և մարտ ամիսները (90 օր), որի վերաբերյալ համապատասխան մարմնի ղեկավարի հրամանով տեղեկացվում են տվյալ մարմնի զինծառայողները: Դիմում-հայտը ներկայացնելու փաստը համարվում է սույն կարգով նախատեսված քաղաքացիաիրավական հարաբերությունների` պետության առաջարկած պայմանների ընդունում զինծառայողի կողմից:

6. Դիմում-հայտում նշվում են զինծառայողի անունը, ազգանունը, հայրանունը, զինվո­րա­կան կոչումը, ստորաբաժանումը, էլեկտրոնային փոստի հասցեն, հեռա­խո­­­­սա­­համարը, ընտանիքի կազմը (նշելով անունները, ազգանունները և զինծառայողի հետ ազ­գակ­­­ցական կապը), ակնկալած բնակարանի (բնակելի տան) սենյակների թիվը: Դիմում-հայտին կից ներկայացվում են՝

1) զինծառայողի և նրա ընտանիքի անդամների անձը հաստատող փաստա­թղ­թերի, զինծառայողի սպայական վկայականի պատ­­­­­ճենները,

2) համագործակցող բանկի տեղեկանքը՝ զինծառայողին (ներառյալ՝ համավարկառուներին) կոնկրետ սահ­­­մա­նա­­­­­չափով հիփոթեքային վարկի տրամադրման պատրաստակամության մասին:

7. Պատասխանատու ստորաբաժանումը վարում է ծրագրի մասնակիցների ռեեստր, որում գրանցվում են դիմում-հայտերի ստացման, համագործակցող բանկերից ստացված տեղեկանքներում առկա տվյալները՝ ըստ սույն որոշման 1-ին հավելվածի 6-րդ կետում նախատեսված բնակարանների առավելագույն մակերեսներից յուրաքանչյուրին համարժեք գումարի չափով վարկավորման հավակնող զինծառայողների քանակների, սույն կարգի 6-րդ կետում նշված տվյալները:

8. Դիմում-հայտերի ներկայացման համար սույն կարգի 5-րդ կետում նշված ժամկետի ավարտի օրվանից հետո 10 աշխատանքային օրվա ընթացքում պատասխանատու ստորաբաժանման կողմից իրականացվում է համագործակցող բանկի կողմից տրված՝ սույն որոշման 1-ին հավելվածի 6-րդ կետում նախատեսված բնակարանների կամ բնակելի տան առավելագույն մակերեսներից յուրաքանչյուրին համարժեք գումարի չափով վարկավորման հավակնող զինծառայողների վիճակահանություն՝ եթե տվյալ տարվա վարկավորման ծրագրի շրջանակներում կոնկրետ սահ­­­մա­նա­­­­­չափով հիփոթեքային վարկի տրամադրման պատրաստակամության մասին համագործակցող բանկի տեղեկանք է ներկայացրել սույն որոշման 1-ին հավելվածի 3-րդ կետում նախատեված քանակից ավելի զինծառայող: Եթե տվյալ տարվա վարկավորման ծրագրի շրջանակներում կոնկրետ սահ­­­մա­նա­­­­­չափով հիփոթեքային վարկի տրամադրման պատրաստակամության մասին համագործակցող բանկի տեղեկանք ներկայացրած զինծառայողների քանակը չի գերազանցում սույն որոշման 1-ին հավելվածի 3-րդ կետում յուրաքանչյուր տարվա համար նախատեսված քանակը, ապա վիճակահանություն չի անցկացվում: Ընդ որում, տվյալ տարվա վարկավորման ծրագրի շրջանակներում կոնկրետ սահ­­­մա­նա­­­­­չափով հիփոթեքային վարկի տրամադրման պատրաստակամության մասին համագործակցող բանկի տեղեկանքի հիման վրա ծրագրում ընդգրկվելու առաջնահերթությունից օգտվում են օրենքով սահմանված կարգով բնակարանային պայմանների բարելավման համար հաշվառման վերցված զինծառայողները, որոնք չեն մասնակցում սույն կետում նշված վիճակահանությանը, իսկ նշված զինծառայողների թիվը սույն որոշման 1-ին հավելվածի 3-րդ կետում յուրաքանչյուր տարվա համար նախատեված քանակը գերազանցելու դեպքում այդ զինծառայողների տվյալները ծրագրի մասնակիցների ռեեստրում գրանցվում են ըստ նրանց՝ բնակարանային պայմանների բարելավման համար հաշվառման վերցնելու օրվա, ամսվա և տարվա հերթականության:

9. Վիճակահանության անցկացման շրջանակներում յուրաքանչյուր սահմանաչափի վիճակահանության արկղում դրվում են այդ սահմանաչափով վիճակահանությանը մասնակցող զինծառայողների քանակին համապատասխանող թերթիկներ, որոնցից սույն որոշման 1-ին հավելվածի 3-րդ կետում նախատեված քանակին համապատասխանող թերթիկների վրա նշվում է «Վ» տառը, իսկ մնացած թերթիկներն առանց նշման են: Վիճակահանության թերթիկները նախապես կնքվում են համապատասխան մարմնի կնիքով և վիճակահանության թմբուկում դրվում են ծալված վիճակում այնպես, որպեսզի նշումը չերևա:

10. Սույն կարգի 8-րդ կետում նախատեսված և սույն կարգի 9-րդ կետի համաձայն նշումով վիճակահանության թերթիկ հանած, իսկ վիճակահանություն չանցկացվելու դեպքում՝ համապատասխան սահմանաչափով զինծառայողների տվյալները գրանցվում են ծրագրի մասնակիցների ռեեստրում և հինգ աշխատանքային օրվա ընթացքում զինծառայողին պատասխանատու ստորաբաժանման կողմից տրվում է տեղեկանք՝ ծրագրի շրջանակներում համագործակցող բանկ ներկայացնելու համար: Տեղեկանքում նշվում է զինծառայողի կողմից ծրագրին մասնակցելու դիմում-հայտ ներկայացնելու, տվյալ մարմնի կողմից զինծառայողի հիփոթեքային վարկի կանխավճարի տրա­մա­դր­ման և տարեկան տոկոսադրույքի սուբ­սի­դավորման պատրաստակամության մասին: Սույն կարգի 9-րդ կետի համաձայն առանց նշումով վիճակահանության թերթիկ հանած զինծառայողները հաջորդ տարում ծրագրին կարող են մասնակցել սույն կարգի պահանջների համաձայն նոր դիմում-հայտ ներկայացնելու միջոցով:

11. Սույն որոշման համաձայն համագործակցող բանկի հետ կնքված հիպոտեկային վարկավորման պայմանագրի 1 օրինակը զինծառայողի կողմից ներկայացվում է պատասխանատու ստորաբաժանում՝ ծրագրի մասնակիցների ռեեստրում հիպոտեքային վարկավորման պայմանագրի կնքման վերաբերյալ տվյալները գրառելու, իսկ ևս 1 օրինակը ներկայացվում է զինծառայողի ծառայության վայրի ֆինանսական գործառույթներ իրականացնող ստորաբաժանմանը՝ սույն որոշման պահանջների համաձայն և կնքված պայմանագրով նախատեսված կարգով ու ժամկետներում կանխավճարը և վարկի տոկոսի սուբսիդավորումն իրականացնելու համար:

12. Կնքված պայմանագրի շրջանակներում կանխավճարը և վարկի տոկոսի սուբսիդավորումը, ինչպես նաև սույն որոշման 1-ին հավելվածի 8-10-րդ կետերում նախատեսված մայր գումարի մարումն իրականցվում են տվյալ տարվա Հայաստանի Հանրապետության պետական բյուջեով համապատասխան մարմիններին այդ նպատակով հատկացված միջոցների հաշվին: